Wet van Transvaal bekruip ZumaVoormalige pres. Jacob Zuma (Foto: ANA) Die proses het begin om te verseker dat oudpres. Jacob Zuma self betaal vir die R15,3 miljoen regskoste wat voortspruit uit die hofsaak oor sy vervolging op korrupsieverwante klagte wat hy onlangs teen die DA verloor het. Die presidensie het vroeër vandeesweek in reaksie op ŉ DA-prokureursbrief geantwoord dat Zuma reeds in 2006 ŉ versoek gerig het dat sy regskoste kragtens die Staatsprokureurswet van 1957 deur die staat betaal word met dien verstande dat hy die geld sal terugbetaal indien hy sou verloor. Terselfdertyd kon die presidensie nie ŉ skriftelike ooreenkoms in hierdie verband opspoor nie. Maar James Selfe, voorsitter van die DA se federale bestuur, het nou uitgewys dat die ooreenkoms tussen die staat en Zuma duidelik moes geld vir die kriminele saak wat deur die staat teen hom aanhangig gemaak is – nie die siviele saak wat hy teen die DA verloor het nie. “Die DA sal nou ŉ hofbevel aanvra dat alle betalings op belastingbetalerskoste vir die siviele hofsaak onwettig is,” het Selfe gesê. “Ons sal die hof ook versoek om alle besluite om Zuma se regskoste in die siviele saak te betaal, ter syde te stel sodat hy dit self moet betaal,” aldus Selfe. Hy het ook uitgewys dat die staatsprokureur onder geen verpligting staan om Zuma tot hulp te wees nie – dis diskresionêr, sê hy. “Uiteindelik behoort Zuma nie geregtig te wees op ŉ enkele sent belastingbetalersgeld nie. Die DA sal voortveg om dit te verseker. As pres. Cyril Ramaphosa nie die durf het om die regte ding te doen nie, sal die DA dit doen,” het Selfe gesê.